Diari Oficial de la Generalitat Valenciana


Sumari del DOGV 6815, del 10-07-2012 (2012/6734)

ORDE 9/2012, de 29 de juny de 2012, de la Conselleria d'Infraestructures, Territori i Medi Ambient, per la qual es fixen els períodes hàbils de caça i s'establixen les vedes especials per a la temporada 2012-2013 a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/06/29/9/dof/vci/html**

### Dades del document

Número de DOGV
:   6815

Data del DOGV
:   10-07-2012

Secció del DOGV
:   I. DISPOSICIONS GENERALS

Número del document
:   2012/6734


Data del document
:   29-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Descriptors 

:   * regulació de la caça
    * legislació
    * caça

ORDE 9/2012, de 29 de juny de 2012, de la Conselleria d'Infraestructures, Territori i Medi Ambient, per la qual es fixen els períodes hàbils de caça i s'establixen les vedes especials per a la temporada 2012-2013 a la Comunitat Valenciana. [2012/6734]
La Llei 13/2004, de 27 de desembre, de Caça de la Comunitat Valenciana, establix en el seu títol IV els següents referents per a l'activitat cinegètica, estos són: 1) les directrius d'ordenació cinegètica de la Comunitat Valenciana a la qual han d'ajustar-se els plans d'aprofitament cinegètic dels vedats de caça i altres espais cinegètics i 2) l'orde anual de vedes que ha de regular la caça de manera especial en les zones comunes definides en l'esmentada llei en l'article 33. Ambdós instruments, segons la llei esmentada, han d'aprovar-se mitjançant una orde de la conselleria competent per raó de la matèria.
L'elaboració i aprovació de l'orde anual de vedes per a la temporada de caça 2012-2013 és ineludible, ja que sense esta existiria una indefinició absoluta quant a la possibilitat de la pràctica de l'exercici de la caça en les zones comunes. L'esmentada indefinició afectaria tant el col·lectiu de caçadors com altres usuaris dels terrenys que tinguen la consideració de zona comuna de caça.
Per a l'elaboració de l'orde en les esmentades zones ha de tindre's en compte de manera especial allò que s'ha previst en els articles següents de la Llei 13/2004, de 27 de desembre, de Caça de la Comunitat Valenciana: article 33, pel qual es limiten les possibilitats de la caça amb armes a un únic període no superior a huit setmanes, i l'article 42, en el fet que l'orde anual de vedes com a instrument de la planificació cinegètica ha d'assegurar un ús racional dels recursos cinegètics.
D'altra banda quant a la caça en la resta d'espais cinegètics, la Llei 13/2004, de 27 de desembre, de Caça de la Comunitat Valenciana, en la seua disposició transitòria segona, establix que en defecte de directrius d'ordenació cinegètica, seran aplicables les resolucions aprovatòries dels plans tècnics d'ordenació cinegètica en els esmentats terrenys. A pesar d'esta transitorietat prevista en la llei, en nombrosos vedats hi ha alguna indefinició sobre el calendari hàbil de caça aplicable, tenint en compte que les respectives resolucions dels seus plans tècnics establixen els períodes de caça sense dates concretes, en funció del que s'establira, de manera general per a la Comunitat Valenciana. L'esmentada indefinició, en defecte de directrius d'ordenació cinegètica de la Comunitat Valenciana, pot resoldre's de manera simultània en esta orde en virtut de l'article 48.1 de l'esmentada llei.
Per tot això, complits els tràmits procedimentals previstos en l'article 43 de la Llei 5/1983, de 30 de desembre, del Consell, conforme amb el Consell Valencià de la Caça, i conforme amb el Consell Jurídic Consultiu de la Comunitat Valenciana i fent ús de les facultats que tinc atribuïdes,
ORDENE
Article 1. Objecte i àmbit
És objecte de la present orde la regulació dels períodes hàbils de caça i l'establiment de les vedes especials per a la temporada 2012-2013 a la Comunitat Valenciana, així com les espècies susceptibles d'aprofitament.
Article 2. Espècies cinegètiques
Les espècies cinegètiques susceptibles d'aprofitament en la temporada 2012-2013 són les següents:
a) Caça menor no aquàtiques:
Perdiu (Alectoris rufa)
Llebre (Lepus granatensis)
Conill (Oryctolagus cuniculus)
Rabosa (Vulpes vulpes) (\*)
Faisà (Phasianus colchicus)
Guatla (Coturnix coturnix) (\*)
Becada (Scolopax rusticola)
Todó (Columba palumbus) (\*)
Colom roquer (Columba livia) (\*)
Xixella (Columba oenas) (\*)
Tórtora (Streptopelia turtur) (\*)
Tord comú (Turdus philomelos)
Tord ala-roig (Turdus iliacus)
Griva (Turdus viscivorus)
Griva cerdana (Turdus pilaris)
Estornell vulgar (Sturnus vulgaris) (\*)
Judia (Vanellus vanellus)
Blanca (Pica pica) (\*)
Gralla (Corvus monedula) (\*)
Cucala (Corvus corone) (\*)
(\*) Especies susceptibles de caça en mitja veda en vedats i zones de caça controlada.
b) Caça menor, aus aquàtiques:
Oca vulgar (Anser anser)
Ànec collverd (Anas platyrhynchos)
Ascle (Anas strepera)
Ànec xiulador (Anas penelope)
Cua de junc (Anas acuta)
Ànec cullerot (Anas clypeata)
Sivert (Netta rufina)
Sarcet (Anas crecca)
Roncadell (Anas querquedula)
Boix (Aythya ferina)
Morell plomall (Aythya fuligula)
Fotja (Fulica atra)
Bequeruda (Gallinago gallinago)
Bequet (Lymnocryptes minima).
Gavina comuna (Larus ridibundus)
Gavià argentat (Larus michaellis)
c) Caça major:
Cabra salvatge (Capra pyrenaica)
Cérvol (Cervus elaphus)
Cabirol (Capreolus capreolus)
Daina (Dama dama)
Porc senglar (Sus scrofa)
Mufló (Ovis àries)
Arruí (Ammotragus lervia)
Article 3. Modalitats de caça en zones comunes
En les zones comunes de caça de la Comunitat Valenciana s'autoritzen únicament les modalitats esportives de caça següents:
3.1. La caça del conill amb gossos i sense armes
Període: des del 15 de juliol al 25 de desembre de 2012.
Dies hàbils: dijous, dissabtes, diumenges i festius. Horari general.
Condicions específiques.
Màxim de 8 gossos per caçador i de 15 per grup de caçadors.
Queda prohibit l'ocupació de llebrers des del 15 de juliol fins a l'11 d'octubre de 2012.
3.2. Falconeria
Període: des del 12 d'octubre de 2012 fins al 3 de febrer de 2013.
Dies hàbils: tots els dies. Horari general.
Condicions específiques: es permet per a totes les espècies cinegètiques de caça menor. S'autoritza la caça amb ajuda de gossos per a alçar les peces. L'entrenament d'aus de falconeria, degudament marcades queda habilitat des de l'1 de juliol de 2012 fins al 28 de febrer de 2013.
3.3. Caça amb arc
Període: des del 12 d'octubre fins al 6 de desembre de 2012.
Dies hàbils: dijous, dissabtes, diumenges i festius. Horari general.
Condicions específiques:
a) Es permet per a totes les espècies cinegètiques.
b) Els arcs utilitzats per a la pràctica de la caça hauran de tindre les potències mínimes següents:
- Per a espècies de caça menor: tots els tipus a partir de 30 lliures (13,50 kg) a l'obertura de l'arquer.
- Per a espècies de caça major: tots els tipus a partir de 45 lliures (20,25 kg.) a l'obertura de l'arquer.
c) Les fletxes i puntes que cal utilitzar seran les següents:
- Per a la caça d'aus al vol les fletxes de caça que s'han d'utilitzar han d'estar emplomallades obligatòriament amb plomes amples del tipus flu-flu.
- Per a la caça menor poden utilitzar-se puntes d'impacte i puntes de fulles de tall.
- Per a la caça major únicament es poden utilitzar puntes de tall.
- Queden prohibides les puntes que pel seu disseny en forma d'arpó poden impedir-ne l'extracció.
3.4. Caça amb escopeta en llocs fixos.
Espècies autoritzades:
Tord comú (Turdus philomelos)
Tord ala-roig (Turdus iliacus)
Griva (Turdus viscivorus)
Griva cerdana (Turdus pilaris)
Estornell vulgar (Sturnus vulgaris)
Colom roquer (Columba livia)
Todó (Columba palumbus)
Xixella (Columba oenas)
Cucala (Corvus corone)
Gralla (Corvus monedula)
Blanca (Pica pica)
Rabosa (Vulpes vulpes)
Conill (Oryctolagus cuniculus)
Període: del 12 d'octubre al 6 de desembre de 2012.
Dies hàbils: dissabtes, diumenges i festius. Horari general.
Condicions específiques: s'establix una quantitat de captures individual -per caçador i dia- de 15 tords; per a la caça de tords i estornells poden emprar-se únicament com a reclams els xiulets o membranes de boca o de manxa, així com els reclams naturals de tord comú, tord ala-roig o estornell vulgar en un nombre no superior a cinc per espècie.
Per a desplaçar-se als llocs s'han de portar les armes enfundades, o bé descarregades i obertes.
En esta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004 de Caça de la Comunitat Valenciana, així com el camp de tir possible per a evitar que els perdigons caiguen en estes franges de terreny.
3.5. Caça en mà o al bot
Espècies autoritzades: espècies de caça menor previstes en l'article 2 de la present orde.
Període: del 12 d'octubre al 4 de novembre de 2012.
Dies hàbils: dissabtes, diumenges i festius. Horari general.
Condicions específiques: s'establix una quantitat entre perdiu i llebre d'una peça per caçador i dia
3.6. Caça en ganxos per al porc senglar i la rabosa
Període: des del 12 d'octubre fins al 6 de desembre de 2012.
Dies hàbils: dijous, dissabtes, diumenges i festius. Horari general.
Quant a les condicions i normes de seguretat, caldrà ajustar-se al que disposa l'Orde 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i control del porc senglar en la Comunitat Valenciana.
Article 4. Captura en viu d'aus fringíl·lides amb xarxa per al cant
S'autoritza esta captura als membres d'associacions ornitològiques silvestristes que disposen d'una autorització excepcional i expressa expedida per la corresponent direcció territorial i hagen participat en concursos de cant d'aus fringíl·lides, en virtut dels articles 10 i 15 de la Llei 13/2004, de 27 de desembre, de Caça de la Comunitat Valenciana.
Període: S'establixen dos períodes denominats A o d'estiu i B o de tardor.
Autoritzacions: l'autorització tindrà àmbit provincial. Només es podrà obtindre una única autorització per silvestrista que ha de detallar període i província.

Nombre màxim d'autoritzacions per província i període:

Espècies:
Cadernera (Carduelis carduelis)
Passerell (Carduelis cannabina)
Verderol (Carduelis chloris)
Gafarró (Serinus serinus)
Pinsà (Fringilla coelebs)
Dies hàbils en el període A
Juliol: 7, 8, 14, 15, 21, 22, 25, 28 i 29
Agost: 4, 5, 11, 12, 15, 18, 19, 25 i 26
Dies hàbils en el període B
Octubre: 5, 6, 7, 12, 13, 14, 19, 20, 21, 26, 27 i 28
Novembre: 1, 2, 3, 4, 10 i 11
La quantitat màxima de captura per dia, entre totes les espècies és de 10, d'eixes deu captures no podran superar-se el nombre de 3 passerells ni de 5 gafarrons per dia.
Les quotes per espècie i temporada són les següents:
A l'efecte de controlar la quantitat total per espècie, les federacions o associacions es proveiran d'anelles oficials per a col·locar en camp i per a repartir entre els seus associats que compten amb autorització, queda prohibida la tinença d'aus juvenils que no tinguen l'anella corresponent. El titular de l'autorització està obligat a l'anellament de totes les aus que retinga després de la captura en xarxa amb les anelles que la seua federació o associació, i independentment que les aus queden definitivament en captivitat o siguen alliberades posteriorment després de la seua selecció per la seua aptitud per al cant.
Entre totes les espècies el nombre màxim d'exemplars a capturar durant la temporada és de 30.
Del total de 30, que, si és el cas es capturen, només podran retindre's en captivitat 20 aus.
Condicions específiques:
S'admetran a tràmit únicament les sol·licituds presentades a través dels representants de federacions o associacions ornitològiques silvestristes.
Per a l'obtenció de l'autorització és requisit estar al corrent de la presentació dels papers de captura de temporades anteriors.
En els mesos de juliol i agost només poden capturar-se exemplars juvenils.
Només poden utilitzar-se reclams i cimbells naturals de les espècies objecte de captura. Les aus de reclam estaran separades en gàbies independents i les aus que actuen com a cimbell, en nombre no superior a quatre aniran amb els elements propis per a la seua funció.
La captura s'ha de fer gràcies a l'actuació dels reclams, sense que puguen utilitzar-se esquers ni abeuradores artificials.
Als vedats de caça i altres espais cinegètics declarats cal disposar de l'autorització del titular del vedat o de l'espai cinegètic per escrit.
No pot practicar-se la captura als espais tancats per a protecció d'habitatges ni a l'interior de cap altre tipus de tancat si no tenen portes accessibles i obertes.
L'alliberament dels exemplars s'ha d'efectuar tan prompte com el titular de l'autorització s'adone que estos no reunixen les qualitats necessàries per al cant, tenint com a data límit el 30 de setembre els animals capturats en l'opció A, i el 15 de desembre els animals capturats en l'opció B.
Article 5. Horari general
L'horari de caça permés de forma general en l'àmbit de la Comunitat Valenciana és el de l'annex d'esta orde.
DISPOSICIONS ADDICIONALS
Primera. Caça d'aus migratòries en vedats i zones de caça controlada
1. Els titulars d'espais cinegètics amb resolucions aprovatòries dels plans tècnics d'ordenació cinegètica, en què els períodes de caça de les modalitats associades a les aus migratòries es remeten a l'orde anual de vedes, així com aquells que vulguen adaptar-se als següents períodes, hauran de presentar per mitjà de declaració responsable un calendari de caça ajustat als límits següents
a) Mitja veda (dijous, dissabtes, diumenges i festius fins a un màxim de 9 dies):
- Guatla: des del 9 d'agost fins al 9 de setembre de 2012.
- Resta d'espècies (s'indiquen amb asterisc en l'article 2 d'esta orde): des del 15 d'agost fins al 9 de setembre de 2012.
b) Pròrroga de la caça de tords i estornells en lloc fix (dissabtes i diumenges): des del tancament de la caça menor en temporada fins al 10 de febrer de 2013.
c) Aus aquàtiques: des del 12 d'octubre de 2012 fins al 3 de febrer de 2013, a excepció dels vedats del Parc Natural de l'Albufera, que podran avançar la data d'obertura segons allò que s'ha marcat en la resolució aprovatòria del seu pla tècnic ordenació cinegètica.
2. Els servicis territorials competents en l'aprovació dels plans tècnics d'ordenació cinegètica podran establir, així mateix, mitjançant una resolució complementària, els dies hàbils en el període de mitja veda, fins a un màxim de 9, d'aquells vedats que en la resolució del pla tècnic d'ordenació cinegètica estiguen indeterminats.
Segona. Caça de l'arruí
La caça de l'arruí per acostament, sense perjuí en el seu control a través d'autoritzacions concretes, s'ajustarà al període següent, quan no tinga fixat un altre específic en el seu pla tècnic d'ordenació cinegètica:
Femelles: des del 15 de juliol fins al 31 de desembre de 2012.
Mascles: des de l'1 d'octubre de 2012 fins al 31 de gener de 2013.
Tercera. Tórtora turca
Atés que la tórtora turca, espècie no cinegètica, té la consideració d'espècie invasora pel Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana, l'esmentada espècie podrà ser abatuda o caçada en qualsevol tipus d'espai cinegètic de manera simultània a la pràctica de modalitats o tècniques de control de caça menor que compten amb autorització.
Quarta. Caça de la perdiu amb reclam en la província de València
En els vedats de caça i zones de caça controlada de la província de València en què la resolució aprovatòria del pla tècnic d'ordenació cinegètica de la modalitat de perdiu amb reclam es remeta a l'orde anual de vedes, la data límit per al tancament de la caça de l'esmentada modalitat serà l'últim dia de febrer de 2013.
Quinta. Sol·licituds de caça en zones de caça controlada
Les sol·licituds per a caçar durant la temporada general en zones de caça controlada es podran presentar en la corresponent direcció territorial entre els dies 1 de juliol i el 15 d'agost de 2012. El sorteig es realitzarà el segon dijous de setembre a les 11.00 hores, en les oficines de les esmentades dependències.
Sexta. Preceptes normatius
Per a tot el que no es regule en esta orde, caldrà ajustar-se al que disposa la Llei 13/2004, de 27 de desembre, de Caça de la Comunitat Valenciana; la Llei 42/2007, de 13 de desembre, del Patrimoni Natural i de la Biodiversitat, i la Llei 1/1970, de 4 d'abril, de Caça, i el seu reglament (Decret 506/1971, de 25.03.1971, pel qual s'aprova el Reglament per a l'execució de la Llei 1/1970, de 4 d'abril, de Caça).
DISPOSICIONS FINALS
Primera. Desplegament de l'orde
Es faculta la Direcció General de Medi Natural de la Conselleria d'Infraestructures, Territori i Medi Ambient per a dictar les resolucions que siguen necessàries per al desplegament d'esta orde.
Segona. Entrada en vigor
Esta orde entrarà en vigor l'endemà de ser publicada en el Diari Oficial de la Comunitat Valenciana.
València, 29 de juny de 2012
La consellera d'Infraestructures, Territori i Medi Ambient,
ISABEL BONIG TRIGUEROS


Còpia Permalink ELI